作者:範祖禹
標題:六州
內容:太平功。擁佑帝堯聰。歌九德，偃五戎。寰海被祥風。車書萬里文軌同。自南北西東。耕田鑿井，戲垂髫華髮，躋仁壽域變時雍。大明方天中。棄養東朝苦匆匆。玉座如存，永隔慈容。恨難窮。崇慶空。飆輪仙馭無蹤。超宇宙，駕雲龍。褘翟掩軒宮。柏城王氣長鬱蔥。溫洛照寒崧。光靈在上，徽音流千古，昭如日月麗層穹。太任家邦隆。彤史青編永垂鴻。清廟笙鏞。奏假欽崇。